Broj: 711-I-1015-M-46/21-03-8

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Joška Dujmovića, općinskog načelnika Općine Primorski Dolac,** na 128. sjednici, održanoj 28. svibnja 2021.g., daje sljedeće

**MIŠLJENJE**

**I. Sukladno odredbama ZSSI-a nema zapreke za zapošljavanjem supruge dužnosnika Joška Dujmovića, općinskog načelnika Općine Primorski Dolac, u KUD-u Primorski Dolac na radom mjestu administratora projekta „Zaželi – Program zapošljavanja žena II.“ budući da Općina Primorski Dolac nije partner u provedbi predmetnog projekta, niti dužnosnik** **Joško Dujmović, kao općinski načelnik navedene jedinice lokalne samouprave, sudjeluje u predmetnom postupku zapošljavanja, a nisu ni utvrđene okolnosti iz kojih bi proizlazila interesna povezanost dužnosnika i predsjednika KUD-a Primorski Dolac.**

**II. Sukladno odredbama ZSSI-a nema zapreke za uključivanje roditelja predsjednika KUD-a Primorski Dolac kao krajnjih korisnika u projekt „Zajedno želimo, zajedno možemo II.“ s obzirom da Općina Primorski Dolac nije partner navedenom KUD-u predmetnom projektu niti je dužnosnik Joško Dujmović, kao općinski načelnik Općine Primorski Dolac, uključen u provedbu istog.**

Obrazloženje

 Zahtjev za davanjem mišljenja Povjerenstva podnio je dužnosnik Joško Dujmović, općinski načelnik Općine Primorski Dolac. U knjigama ulazne pošte zahtjev je zaprimljen 27. svibnja 2021.g., pod brojem 711-U-1923-M-46/21-01-1, povodom kojeg je otvoren predmet broj M-46/21.

Člankom 3. stavkom 1. podstavkom 39. ZSSI-a, propisano je da su općinski načelnici i njihovi zamjenici, dužnosnici u smislu ZSSI-a. Uvidom u Registar dužnosnika utvrđeno je da Joško Dujmović obnaša dužnost općinskog načelnika Općine Primorski Dolac, počevši od 21. svibnja 2021.g., a istu dužnost obnašao je i u prethodnom mandatu te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je predsjednik Kulturno-umjetničko društvo (u daljnjem tekstu: KUD) Primorski Dolac obnašao dužnost člana Općinskog vijeća Općine Primorski Dolac u mandatu 2017.-2021. kao vijećnik na nezavisnoj listi Joško Dujmović te je bio kandidat za člana Općinskog vijeća navedene jedinice lokalne samouprave na lokalnim izborima održanim u svibnju 2021.g. kao kandidat kandidacijske liste grupe birača, nositelja Joška Dujmovića, ali nije izabran za člana Općinskog vijeća.

U zahtjevu se nadalje navodi da je dana 25. svibnja 2021.g. KUD Primorski Dolac sklopilo ugovor o dodjeli bespovratnih sredstava s Ministarstvom rada, mirovinskog sustava, obitelji i socijalne politike za provođenje projekta: „Zajedno želimo zajedno možemo II.“ koji je u cijelosti financiran iz Europskog socijalnog fonda, Operativni program Učinkoviti ljudski potencijali 2014.-2020.

Nastavno na navedeno, dužnosnik od Povjerenstva traži mišljenje vezano za zapošljavanje supruge dužnosnika na određeno vrijeme u KUD-u Primorski Dolac u funkciji administratora projekta Zaželi-Program zapošljavanja žena II. na 18 mjeseci. Naime, ugovor o radu na određeno vrijeme potpisuje bivši vijećnik s dužnosnikove nezavisne liste u svojstvu predsjednika KUD-a sa dužnosnikovom suprugom.

Nadalje, dužnosnik od Povjerenstva traži mišljenje postoji li sukob interesa u slučaju uključivanja roditelja predsjednika KUD-a Primorski Dolac kao krajnjih korisnika u navedeni projekt. Dužnosnik pritom napominje da su roditelji predsjednika KUD-a osobe starije životne dobi u nepovoljnom položaju, s prebivalištem u Primorskom Dolcu te bi im bila dodijeljena osoba koja bi im pružala njegu i pomoć u obavljanju svakodnevnih poslova, sve u okviru projekta „Zajedno želimo, zajedno možemo II.“

Dužnosnik također traži mišljenje postoji li sukob interesa u slučaju dodjele donacija Općine Primorski Dolac KUD-u primorski Dolac u razdoblju u kojem je supruga dužnosnika zaposlenica navedenog KUD-a, odnosno za vrijeme provedbe projekta „Zaželi-Program zapošljavanja žena II.“

Općina Primorski Dolac je dana 28. svibanj 2021.g. dostavila dopunu zahtjeva za davanjem mišljenja u kojoj se navodi da Općina nije partner na projektu „Zajedno želimo, zajedno možemo II.“ koji provodi KUD Primorski Dolac, već su partneri na projektu Hrvatski zavod za zapošljavanje i Centar za socijalnu skrb.

Povjerenstvo je povodom zahtjeva za davanjem mišljenja izvršilo uvid u izvadak iz Registra udruga Republike Hrvatske te utvrdilo da je pod registarskim brojem: 17003284, OIB: 21214430236 upisano Kulturno umjetničko društvo Primorski Dolac, a kao predsjednik udruge upisan je Ivica Balov.

Povjerenstvo je nadalje uvidom u podatke objavljene na mrežnim stranicama Državnog izbornog Povjerenstva utvrdilo da je Ivica Balov bio na kandidacijskoj listi grupe birača, nositelja Joška Dujmovića.

Uvidom u Konačne rezultate izbora članova Općinskog vijeća Općine Primorski Dolac održanih 16. svibnja 2021.g. KLASA:013-03/21-01/01, URBROJ:2134-02-02-02-21-18 od 20. svibnja 2021., objavljene na mrežnoj stranici Općine Primorski Dolac utvrđeno je da Ivica Balov nije izabran za člana Općinskog vijeća Općine Primorski Dolac

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, odnosno okolnost da su dužnosnik i druga fizička osoba na izborima kandidati na istoj kandidacijskoj listi, sama po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se navedene osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenoga, samo iz okolnosti da je Ivica Balov bivši član Općinskog vijeća Općine Primorski Dolac s nezavisne liste dužnosnika Joška Dujmića, na kojoj je bio istaknut kao kandidat i na lokalnim izborima održanim u svibnju 2021.g., ne proizlazi interesna povezanost dužnosnika s navedenom osobom.

Povjerenstvo nadalje obrazlaže da je člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokruga rada te nadležnost Povjerenstva za odlučivanje o sukobu interesa. Sukladno odredbama članka 3. ZSSI-a, članovi predstavničkih tijela jedinica lokalne i područne (regionalne) samouprave, pa tako ni članovi Općinskog vijeća Općine Primorski Dolac kao što ni predsjednici udruga nisu dužnosnici u smislu toga Zakona, te se stoga odredbe ZSSI-a ne primjenjuju na Ivicu Balova kao člana Općinskog vijeća Općine Primorski Dolac u mandatu 2017-2021. i predsjednika KUD-a Primorski.

Nadalje je utvrđeno da Općina Primorski Dolac nije partner KUD-u Primorski Dolac na projektu „Zajedno želimo, zajedno možemo II.“, niti dužnosnik Joško Dujmović obavlja funkcije u tijelima navedenog KUD-a.

S obzirom na sve navedeno, sukladno odredbama ZSSI-a nema zapreke za zapošljavanjem dužnosnikove supruge u KUD-u Primorski Dolac na radom mjestu administratora projekta „Zaželi – Program zapošljavanja žena II.“ budući da dužnosnik Joško Dujmović, kao općinski načelnik Općine Primorski Dolac, ne sudjeluje u predmetnom postupku zapošljavanja niti su utvrđene okolnosti iz kojih bi proizlazila interesna povezanost dužnosnika i predsjednika KUD-a Primorski Dolac koji će sklopiti ugovor o radu s izabranim kandidatom.

Također, sukladno odredbama ZSSI-a nema zapreke za uključivanje roditelja predsjednika KUD-a Primorski Dolac kao krajnjih korisnika u projekt „Zajedno želimo, zajedno možemo II.“ s obzirom da Općina Primorski Dolac nije partner KUD-u Primorski Dolac u navedenom projekti niti je dužnosnik Joško Dujmović, kao općinski načelnik Općine Primorski Dolac, uključen u provedbu predmetnog projekta, a ujedno nije utvrđena povezanost dužnosnika s predsjednikom KUD-a pa tako ni s njegovim roditeljima.

U pogledu dodjele sredstava Općine Primorski Dolac KUD-u Primorski Dolac u razdoblju u kojem će dužnosnikova supruga biti zaposlena u navedenom KUD-u, Povjerenstvo je od Ministarstva pravosuđa i uprave zatražilo očitovanje vezano za mogućnost izuzimanja i prenošenja pojedinih ovlasti općinskog načelnika na privremenog zamjenika kojeg načelnik imenuje sukladno članku 43.a Zakona o lokalnoj i područnoj (regionalnoj) samoupravi. Povjerenstvo će stoga, u navedenom dijelu, mišljenje dati naknadno.

Slijedom navedenoga, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Joško Dujmović, elektronička dostava
2. Objava na internetskoj stranici Povjerenstva
3. Pismohrana